***Shërbimet e mbrojtjes së fëmijës sipas nivelit të rrezikut***

Ligji nr. 18/2017 *“Për të drejtat dhe mbrojtjen e fëmijëve”* përcakton të drejtat dhe mbrojtjen që gëzon çdo fëmijë, mekanizmat dhe autoritetet përgjegjëse, që garantojnë me efektivitet ushtrimin, respektimin, promovimin e këtyre të drejtave, si dhe mbrojtjen e posaçme për fëmijën.

Sipas ligjit nr. 18/2017 ***“Fëmijë në nevojë për mbrojtje”*** është personi nën moshën 18 vjeç, pavarësisht fitimit të zotësisë për të vepruar, sipas legjislacionit në fuqi, i cili mund të jetë viktimë e abuzimit, neglizhimit, shfrytëzimit, diskriminimit, dhunës apo i një veprimtarie kriminale, si dhe individi nën moshën e përgjegjësisë penale, i cili dyshohet se ka kryer ose akuzohet se ka kryer një vepër penale, si dhe fëmijët në konflikt me ligjin.

***Nivelet e rrezikut dhe përmbajtja e Planit Individual të Mbrojtjes***

***1.1  Vlerësimi dhe përcaktimi i nivelit të rrezikut***

Në VKM nr. 518, datë 04.09.2018 “Për shërbimet e kujdesit shoqëror komunitar e rezidencial, kriteret, procedurat për përfitimin e tyre dhe masën e shumës për shpenzime personale për përfituesit e shërbimit të organizuar parashikohen 4 nivele rreziku:

* “***Rrezik i menjëhershëm”,*** situata në të cilën gjendet fëmija, i cili, në momentin e identifikimit nuk ka aftësi vetëmbrojtëse dhe, nëse lihet në rrethanat aktuale, pa asnjë ndërhyrje mbrojtëse apo kujdes shëndetësor, mund të vdesë, të dëmtohet ose të plagoset rëndë, mund të abuzohet seksualisht, të trafikohet apo të jetë pre e keqtrajtimeve të tjera, të konsideruara vepër penale, sipas Kodit Penal. Ndërhyrja, në këtë rast, duhet të jetë urgjente dhe të sigurojë largimin e fëmijës nga situata e rrezikut.
* ***“Rrezik i lartë”,*** situata në të cilën gjendet fëmija, i cili, për shkak të faktorëve të ndryshëm rrezikon që të dëmtohet rëndë, të jetë subjekt i llojeve të ndryshme të abuzimit në mënyrë të vazhdueshme apo të dëmtohet në mënyrë të tillë që të vuajë nga paaftësi të përhershme ose t’i rrezikohet seriozisht mirëqenia, nëse nuk merren masa për ta mbrojtur atë.
* ***“Rrezik i mesëm”,*** situata në të cilën gjendet fëmija, për të cilin nuk ka të dhëna që të jetë në rrezik për të pësuar dëmtime të rënda apo të ketë pësuar dëmtime të rënda, por ekziston mundësia që të dëmtohet apo të abuzohet nëse nuk merren masa për ta mbrojtur atë. Ndërhyrja për të mbrojtur fëmijën dhe për të ofruar shërbime është e domosdoshme.
* ***“Rrezik i ulët”,*** situata në të cilën gjendet fëmija, i cili është relativisht i sigurt, nuk vuan nga dëmtime që kanë ardhur si rrjedhojë e abuzimit dhe ka aftësi për të mbrojtur veten. Vlerësohet se ka prezencë të faktorëve të rrezikut dhe se fëmija mund të bëhet pre e abuzimit, dhunës, neglizhimit apo shfrytëzimit nëse nuk realizohen ndërhyrje për t’i ofruar respektimin dhe aksesin në të drejta apo nëse nuk i ofrohen shërbimet, për të cilat fëmija ka nevojë.

Gjatë fazës fillestare vlerësohet (24 orë-maksimumi 48 orë):

* niveli i rrezikut për një periudhë afatshkurtër (siguria, mbrojtja fizike, shëndeti i fëmijës dhe nevoja për masë emergjente të mbrojtjes);
* nevojat bazë, për sa u përket ushqimit, higjienës, strehimit dhe kujdesit shëndetësor;
* shërbimet e domosdoshme, me qëllim përmbushjen e nevojave të identifikuara në kushtet e emergjencës.

Më pas, dhe gjatë kryerjes së vlerësimit të plotë, përcaktohet:

* niveli i rrezikut në të cilin ndodhet fëmija në periudhë afatshkurtër, afatmesme dhe afatgjatë, si dhe faktorët e rrezikut;
* nevojat e fëmijës në përputhje me moshën dhe zhvillimin e tij/saj dhe nevojat e familjes;
* faktorët mbrojtës, në veçanti pikat e forta, kapacitetet dhe burimet e fëmijës, të familjes, nëse është e nevojshme edhe të familjes së gjerë;
* në rastet kur për fëmijën është marrë një masë emergjente mbrojtjeje, vlerësimi përfshin edhe rezultatin e procesit të konfirmimit të masës nga gjykata, vlerësimin e kushteve të institucionit, të personit apo familjes kujdestare pranë të cilit është vendosur fëmija, në kuadër të masës.

***2. Shërbimet që i ofrohen fëmijës sipas nivelit të rrezikut***

***Në çdo nivel rreziku:***

Fëmijës i sigurohen:

* nevojat bazë, për sa u përket ushqimit dhe higjienës;
* strehimi;
* kujdesi shëndetësor dhe psikologjik;
* shërbimet e domosdoshme, me qëllim përmbushjen e nevojave të identifikuara në kushtet e emergjencës.

***Nivel i lartë rreziku:***

Masë emergjente e mbrojtjes për largimin e fëmijës nga familja dhe vendosjen e tij në përkujdesje alternative është një masë e përkohshme mbrojtjeje, e cila vendoset në rastet e parashikuara në nenin 56 të Ligjit nr. 18/2017. Për hir të natyrës së saj emergjente, kjo masë vendoset nga drejtori i strukturës përgjegjëse për shërbimet shoqërore në bashki (brenda 24 orëve dhe përpara miratimit të PIM), por duhet vleftësuar më pas nga gjykata.

Në këto raste, sipas Ligjit nr. 121/ 2016 “Për shërbimet e kujdesit shoqëror në Republikën e Shqipërisë” dhe VKM nr. 518, datë 04.09.2018, fëmijëve i ofrohet:

* *Shërbimi i përkujdesjes alternative* i cili është një shërbim komunitar, që i ofrohet fëmijëve pa kujdes prindëror apo të privuar në mënyrë të përkohshme ose të përhershme nga mjedisi familjar, dhe që siguron zhvillimin, arsimimin, shëndetin dhe mirëqenien e fëmijës.
* *Shërbimi i emergjencës 72 orë* i ofrohet individëve që kanë nevojë për asistencë të menjëhershme për shkak të një situate që u kërcënon jetën dhe shëndetin, të cilëve u sigurohet minimalisht në mënyrë të menjëhershme akomodimi, ushqimi dhe mjedisi i mbrojtur. Ky shërbim ngrihet për fëmijët pa kujdes prindëror ose të dhunuar, fëmijë të rrugës, të shfrytëzuar, të abuzuar dhe fëmijë me aftësi të kufizuara.
* *Shërbimi në strehëza*, që i siguron përfituesve shërbim specifik, strehimin, sigurinë fizike, ushqimin, kujdesin shëndetësor, rehabilitimin psikosocial, terapinë fizike, aktivitete profesionale, edukimin,në varësi të nevojave të identifikuara dhe të zgjedhura nga përfituesit. Ky shërbim rezidencial ofrohet në mënyrë të përkohshme edhe për fëmijën që gjendet i pambikëqyrur nga prindërit, në rrezik apo në situatë rruge.
* *Strehimi i organizuar* në nivel vendor, ofrohet për 24 orë në ditë në qendrat rezidenciale për të përmbushur nevojat themelore sociale, kulturore, arsimore, rekreative dhe përfituesve nga subjekte publike ose jopublike. Strehimi i organizuar u ofrohet të moshuarve, jetimëve, fëmijëve pa kujdes prindëror ose pa kujdestari, personave me aftësi të kufizuara, duke u dhënë format e duhura rezidenciale të kujdesit, kur janë shteruar të gjitha mundësitë për të siguruar kujdesin në familje, familje kujdestare apo qendra komunitare.

***2. Pas miratimit të PIM dhe kryerjes së vlerësimit të plotë të rastit***

* ***Në çdo nivel rreziku:***

Fëmijës i përmbushen, sipas nevojës:

1. Nevojat për siguri (abuzimi, dhuna):

* monitorim dhe mbikëqyrje e vazhdueshme e fëmijës nga personat përgjegjës të përcaktuar për mbrojtjen, përfshirë edhe instancat shtetërore kur është e nevojshme;
* vizita dhe monitorim në familje;
* masa specifike te lidhura me rastin, etj.

1. Strehimi/akomodimi dhe nevojat bazë:

* sigurimi i ushqimit, veshjes dhe higjienës (paketa ushqimore e higjeno-sanitare);
* sigurimi i medikamenteve mjekësore;
* ndjekja e procedurave të bonusit të qerasë;
* përfshirja e familjes në skemat e strehimit social;
* transferimi në banesën e njërit prind, etj.

1. Shëndeti dhe nevoja për zhvillim (duke përfshirë nevojat fizike, emocionale dhe psikologjike):

* kryerja e të gjithë analizave mjekësore të nevojshme;
* trajtim mjekësor;
* ofrimi i mbështetjes psiko-sociale;
* ndjekja e kalendarit të vaksinimit;
* trajtim dhe këshillim psikologjik për fëmijën;
* këshillim psikologjik për prindin;
* aktivitete ri-integruese, etj.

1. Fuqizimi dhe mbështetja e familjes/prindërve:

* nxitja për punësim e prindërve;
* përfshirja e prindërve në kurse të formimit profesional;
* adresimi i nevojave për mbështetje ekonomike të familjes, etj.

1. Arsimimi dhe aftësitë e jetës:

* regjistrimi në shkollë i fëmijës;
* mbështetja me mjete shkollore, libra etj.;
* caktimi i një mësuesi mbështetës;
* ndjekja e kurseve të ndryshme, etj.

1. Marrëdhëniet sociale:

* vlerësim dhe monitorimi i marrëdhënieve sociale të familjarëve;
* kryerja e vizitave në familje;
* përfshirja e fëmijës në marrëdhënie me bashkëmoshatarët në shkollë, etj.

1. Marrëdhëniet familjare (përfshirë si do të mbahen kontaktet nëse fëmija do të shkëputet nga familja):

* monitorim i ecurisë së marrëdhënieve familjare;
* krijimi i kushteve për forcimin e marrëdhënieve familjare;
* vizita në familje, etj.

1. Kulturor/identiteti:

* monitorim i problematikave;
* përfshirja në aktivitete kulturore, etj.

1. Nevojat për aktivitete shlodhëse:

* përfshirja në lojëra inter-aktive në shkollë, familje e komunitet;
* pjesëmarrja në aktivitete të ndryshme tek qendrat që ofrojnë shërbime të tilla, etj.

**Qendrat komunitare që ofrojne shërbime për mbrojtjen e fëmijëve në Shkodër:**

Qendra Komunitare për familjen nr. 1. Lagjja Kiras, Shkodër

Qendra Komunitare për familjen nr. 2. Rruga “Nazmi Kryeziu”, nr. 48

Qendra Komunitare për familjen nr. 3. Rruga “Marin Becikemi”

Qendra Komunitare për familjen nr. 4. Rruga “Jorgji Karamitri”, Shkodër

Qendra Komunitare për familjen nr. 5. Lagjja Marlula, Rruga 7 Shaljanët

Qendra Komunitare për familjen Postribë. Fshati Mes, Postribë

Qendra Komunitare për familjen Gur i Zi. Fshati Gur i Zi, Njësia Administrative Gur i Zi

Qendra Komunitare për familjen Rrethina. Fshati Shtoj i Vjetër, Njësia Administrative Rrethina

Qendra Komunitare për familjen Dajç, fshati Mushan, Njësia administrative Dajç